În funcție de vârsta copilului, puteți instala Kaspersky Safe Kids și seta regulile de utilizare a dispozitivelor chiar dvs., sau puteți face asta împreună cu copilul dvs.
Vârsta: 3-6
Instalarea Kaspersky Safe Kids nu trebuie discutată cu copiii de 3-6 ani. 
Puteți instala aplicația înainte de a-i da copilului dvs. dispozitivul. Dacă-l lăsați pe copilul dvs. să folosească dispozitivul dvs., este o idee bună să creați un cont separat pentru copil, în care să puteți seta toate restricțiile necesare. 
Rețineți că copiii pot deveni cu ușurință dependenți de tehnologie. Nu ar trebui să-l lăsați pe copilul dvs. cu telefonul sau tableta la masă sau să-l utilizeze ca mod de a se calma. Altfel, copilul dvs. s-ar putea să refuze să mănânce fără desene animate sau să plângă dacă nu îi dați telefonul.
Vârsta: 7-10
Copiii de 7-10 ani ar putea utiliza un computer pentru activitățile școlare și un telefon pentru a-și contacta părinții și prietenii, așa că nu este ceva neobișnuit ca ei să aibă propriile dispozitive. Este mai bine să instalați aplicația înainte de a-i da copilului dvs. primul dispozitiv personal. De exemplu, îi puteți spune copilului dvs.: 
"Am instalat un program special pentru a te proteja. Acesta te va învăța cum să fii în siguranță online, te va avertiza în legătură cu informațiile care sunt periculoase și te va ajuta să-ți găsești telefonul dacă-l pierzi."
Nu trebuie să-i spuneți copilului despre toate funcțiile programului. Utilizați în mod înțelept informațiile pe care le primiți de la Kaspersky Safe Kids.
Copiii de 7-10 ani își petrec majoritatea timpului liber jucându-se. Dacă copiii își petrec tot timpul jucând jocuri pe computer, pot deveni dependenți. Este important să controlați timpul pe care îl petrece copilul dvs. în fața ecranului. Limita de timp recomandată este de cel mult 2 ore pe zi.
Vârsta: 11-13
Instalarea Kaspersky Safe Kids ar trebui discutată cu copiii de 11-13 ani. 
Puteți face legătura cu cumpărarea unui nou dispozitiv la care visează copilul dvs. Puteți spune: 
"Îți voi cumpăra un nou telefon (computer) cu o condiție – Kaspersky Safe Kids va fi instalat pe el. Programul te va proteja de site-uri web periculoase, mă va avertiza în legătură cu persoanele necunoscute care încearcă să ia contact cu tine și mă va anunța unde ești."
Dacă nu aveți planuri de a cumpăra un nou dispozitiv, spuneți-i copilului dvs. despre îngrijorările dvs. și sugerați un compromis: 
"Auzi mereu de amenințări online și în viața reală: răpiri, jefuiri, terorism, jocuri de noroc, hărțuirea pe internet, șantaj etc. (Ar fi bine să-i dați un exemplu din viața reală pe care copilul îl cunoaște.) Îmi fac multe griji pentru tine, dar înțeleg că crești și că îți dorești mai multă libertate și independență. Hai să stabilim împreună că nu te voi mai bate la cap în legătură cu ceea ce faci, dar vom instala un program care te va proteja de site-uri web periculoase, mă va avertiza dacă o persoană necunoscută încearcă să ia contact cu tine și mă va anunța unde ești. Ce zici?"
Cu copiii de 11-13 ani, trebuie să vă concentrați asupra a trei funcționalități importante ale aplicației: urmărirea locației, monitorizarea rețelelor de socializare și a contactelor suspecte și prevenirea dependenței de rețelele de socializare. Nu este nevoie să îi spuneți copilului dvs. despre toate instrumentele din Kaspersky Safe Kids.
Nu îi ascundeți copilului faptul că veți putea vedea informații despre locația sa. Este mai bine să spuneți: 
"Devii mai matur și independent. Asta mă bucură, dar îmi fac griji că nu voi putea să te ajut dacă la un moment dat ai nevoie de mine. Petrece timp cu prietenii, dar nu pleca departe. Trebuie să știu unde ești. Hai să decidem împreună unde te poți duce fără probleme. Acest program îmi va spune dacă te duci în altă parte. Dacă trebuie să mergi în altă parte, sună-mă, bine?"
Avertizați-vă copilul adolescent că aplicația vă va permite să-i citiți mesajele din rețelele de socializare și vă va avertiza în legătură cu contactele suspecte: 
"Ca oricine altcineva, îți pot vedea pagina, dar numai ceea ce postezi public. Nu-ți face griji, nu voi putea să mă uit în mesajele tale private. Îți respect intimitatea. Dar dacă cineva suspect încearcă să se împrietenească cu tine, de exemplu, un adult străin, programul mă va anunța."
Pentru copiii de 11-13 ani, este extrem de important să aibă același status ca persoanele din grupul lor. Ei utilizează internetul ca pe un instrument de comunicare și socializare. Explicați-i copilului dvs. că este important să ia pauze regulate de la rețelele de socializare și faceți o sugestie: 
"Multe persoane, nu doar adolescenții, au probleme cu utilizarea excesivă a rețelelor de socializare. În cazurile grave, poate fi nevoie să consulte un psihiatru. Cel mai simplu mod de a preveni o asemenea situație este să limitezi utilizarea rețelelor de socializare. Poți utiliza rețelele de socializare cu o condiție: îți interzic să faci asta în timpul orelor de școală și noaptea."
Cu copiii de această vârstă, controlul excesiv vă poate afecta relația. Utilizați în mod înțelept informațiile pe care le primiți de la Kaspersky Safe Kids. În unele situații poate fi necesar să trageți propriile concluzii, dar nu este cazul să-i spuneți și copilului dvs. 
Vârsta: 14-17
Dacă copilul dvs. are 14-17 ani, trebuie să ajungeți la un acord reciproc de utilizare a aplicației Kaspersky Safe Kids. 
Dacă instalați aplicația fără consimțământul său, aceasta poate avea consecințe nedorite. Puteți spune: 
"Deja ești independent și îmi dau seama că tu crezi că mă agit degeaba, dar chiar și adulții ajung uneori în situații dificile. M-aș simți mult mai bine dacă ai fi de acord să instalăm un program special pe telefonul și computerul tău, care să mă avertizeze în legătură cu amenințările și contactele suspecte și care să te protejeze împotriva cumpărării de lucruri din greșeală și de fraude financiare. Îți promit că nu voi folosi funcții pe care chiar nu vrei să le folosesc."
Consimțământul voluntar al copilului dvs. de a instala aplicația este un semn de încredere. Rețineți că majoritatea copiilor cu vârsta peste 14 ani se pricep suficient la tehnologie ca să șteargă orice aplicație de pe dispozitivul lor. Adolescentul dvs. și-ar putea închide pur și simplu telefonul, ar putea cumpăra alt dispozitiv sau deschide un alt cont într-o rețea de socializare. 
Mulți adolescenți de 14-17 ani trăiesc prima lor experiență de îndrăgostire și devin din ce în ce mai interesați de relații, inclusiv de cele sexuale. Copilul dvs. poate să nu-și dorească să se deschidă pe tema aceasta. Fiți înțelegător și lăsați-l să vizualizeze site-uri web pe acest subiect pe care le considerați adecvate.